Μελέτη της μικρολευκωματινουρίας και της κλίμακας εκτίμησης της πολυοργανικής ανεπάρκειας (SOFA score) σε σκύλους με oξεία ιογενή εντερίτιδα από παρβοϊό
Authors: Καλογιάννη Λαμπρινή 
Published: November 2023

Επιστημονικό υπόβαθρο: O στόχος της παρούσας μελέτης ήταν η αξιολόγηση της κλίμακας πολυοργανικής ανεπάρκειας SOFA (Sequential Organ Failure Assessment) σχετικά με την προγνωστική της αξία (επιβίωση μέχρι το εξιτήριο ή θάνατος) και σχετικά με την πρόβλεψη της παρουσίας σήψης σε σκύλους με οξεία ιογενή εντερίτιδα εξαιτίας παρβοϊού (ΙΕΠ). Ένας ακόμη στόχος ήταν η προγνωστική αξία των επιπέδων της μικρολευκωματίνης στο ούρο (ΜΛ) καθώς και η προγνωστική αξία του λόγου μικρολευκωματίνης προς κρεατινίνη (ΜΠΚ) στην ΙΕΠ και η δυνατότητα αυτών των παραμέτρων να προβλέψουν την παρουσία σήψης. Επιπλέον, στους στόχους της μελέτης ανήκει και η διερεύνηση συσχετίσεων μεταξύ της κλίμακας SOFA, της παρουσίας συστηματικής φλεγμονώδους αντίδρασης, και των επιπέδων ΜΛ καθώς και του λόγου ΜΠΚ σε σκύλους με ΙΕΠ. Μέθοδοι: Για τη μελέτη επιλέχθηκαν 35 υγιείς σκύλοι-μάρτυρες και 35 φυσικά περιστατικά με ΙΕΠ. Στην ομάδα των σκύλων με ΙΕΠ, μετρήθηκαν η κλίμακα SOFA και η κλινική βαθμολόγηση (ΚΒ) της ΙΕΠ και εκτιμήθηκε η παρουσία συστηματικής φλεγμονώδους αντίδρασης (systemic inflammatory response syndrome, SIRS) τόσο στην προσκόμιση, όσο και στις τέσσερις πρώτες ημέρες νοσηλείας. Λήφθηκε δείγμα ούρου καθημερινά για τις τέσσερις πρώτες ημέρες νοσηλείας και μετρήθηκαν τα επίπεδα ΜΛ και κρεατινίνης. Οι τιμές της προσκόμισης συγκρίθηκαν με τις τιμές των υγιών σκύλων. Οι ασθενείς σκύλοι κατατάχθηκαν σε ομάδες σκύλων που επιβίωσαν ως το εξιτήριο, σκύλων που κατέληξαν, και σηπτικών (παρουσία σήψης) και μη σηπτικών. Ως παρουσία σήψης ορίστηκε η ταυτόχρονη παρουσία συστηματικής φλεγμονώδους αντίδρασης και θετικής καλλιέργειας αίματος (ταυτοποίηση παθογόνων βακτηρίων). Οι σκύλοι με ΙΕΠ επίσης αξιολογήθηκαν όσον αφορά την παρουσία οξείας νεφρικής βλάβης (ΟΝΒ). Λήφθηκαν δείγματα ούρου και αίματος για καλλιέργεια τόσο κατά την προσκόμιση (τόσο στους υγιείς όσο και στους ασθενείς σκύλους), όσο και την τρίτη και την τελευταία ημέρα νοσηλείας (την ημέρα του εξιτηρίου ή της αιφνίδιας κλινικής επιδείνωσης/θανάτου). Αποτελέσματα: Από την ομάδα των σκύλων με ΙΕΠ, 26 σκύλοι επιβίωσαν, οι οποίοι είχαν όλοι αρνητικές καλλιέργειες αίματος, και 9 σκύλοι κατέληξαν, από τους οποίους 6 είχαν θετικές καλλιέργειες αίματος. Οι μέσες τιμές της κλίμακας SOFA και της ΚΒ της ΙΕΠ διέφεραν στατιστικά σημαντικά μεταξύ σκύλων που επιβίωσαν και σκύλων που κατέληξαν καθώς και σηπτικών και μη σηπτικών κατά την προσκόμιση όσο και κάθε ημέρα κατά τις πρώτες τέσσερις ημέρες νοσηλείας. Οι ψηλότερες τιμές ανήκαν στους σκύλους που κατέληξαν και στους σηπτικούς. Η τάση των τιμών της κλίμακας SOFA έδειξε ότι σε σκύλους που κατέληξαν και σηπτικούς υπήρχε ανοδική πορεία με αύξηση στις τιμές της κλίμακας κατά τη διάρκεια των τεσσάρων πρώτων ημερών νοσηλείας ενώ αντίθετα σε σκύλους που επιβίωσαν και που δεν εμφάνιζαν σήψη υπήρχε μείωση στις τιμές της κλίμακας SOFA. Η περιοχή κάτω από την καμπύλη ROC (AUC) για την κλίμακα SOFA ως προς την πρόβλεψη της τελικής έκβασης ήταν ίση με 0,797 και ως προς την πρόβλεψη της σήψης ήταν ίση με 0,834. Η ιδανική οριακή τιμή της κλίμακας SOFA τόσο για την πρόγνωση όσο και για την πρόβλεψη της παρουσίας σήψης ήταν ίσο με 3,5 και στις δύο περιπτώσεις. Οι καλλιέργειες ούρου ήταν αρνητικές σε όλους τους σκύλους. Οι καλλιέργειες αίματος ήταν αρνητικές στους υγιείς μάρτυρες. Οι ασθενείς σκύλοι κατατάχθηκαν ως ΟΝΒ χωρίς αύξηση κρεατινίνης (16 που επιβίωσαν και 7 που κατέληξαν) και ως ΟΝΒ με αύξηση κρεατινίνης (1 επιβίωσε, 2 κατέληξαν). Οι μέσες τιμές της ΜΛ στο ούρο και του λόγου ΜΠΚ δε μπορούσαν να διαφοροποιήσουν τους σκύλους που επιβίωσαν από αυτούς που κατέληξαν σε καμία από τις τέσσερις πρώτες ημέρες νοσηλείας. Ωστόσο μπορούσαν να διαφοροποιήσουν τους σηπτικούς από τους μη σηπτικούς σκύλους κατά την προσκόμιση. Βρέθηκε στατιστικά σημαντική συσχέτιση μεταξύ της κλίμακας SOFA και της παρουσίας του SIRS στην προσκόμιση καθώς και μεταξύ της τιμής της κλίμακας SOFA και της διάρκειας του SIRS. Επίσης βρέθηκε σημαντική συσχέτιση μεταξύ της ΜΛ και της κλίμακας SOFA και του λόγου ΜΠΚ και της κλίμακας SOFA. Δεν βρέθηκε στατιστικά σημαντική διαφορά μεταξύ της ΜΛ και του λόγου ΜΠΚ μεταξύ σκύλων που είχαν και που δεν είχαν συστηματική φλεγμονώδη αντίδραση (SIRS). Δεν βρέθηκε σημαντική συσχέτιση μεταξύ της κλίμακας SOFA και της διάρκειας νοσηλείας, ή μεταξύ της ΜΛ και του λόγου ΜΠΚ με τη διάρκεια νοσηλείας. Ωστόσο για κάθε αύξηση κατά μια μονάδα στην ΚΒ της ΙΕΠ υπήρχε αύξηση κατά μισή ημέρα στη διάρκεια νοσηλείας, και αύξηση 1,3 ημέρες όταν υπήρχε ουδετεροπενία κατά την προσκόμιση στους ασθενείς σκύλους. Ακόμη και αν δεν συμπεριλήφθηκε στους στόχους της μελέτης, η τιμή του RBP και του λόγου του προς κρεατινίνη εμφάνιζε στατιστικά σημαντική διαφορά μεταξύ μαρτύρων και νοσούντων σκύλων, μεταξύ σκύλων που επιβίωσαν και που κατέληξαν, και μεταξύ σηπτικών και μη σηπτικών τόσο στην προσκόμιση όσο και στις τέσσερις πρώτες ημέρες νοσηλείας. Συμπεράσματα: Η κλίμακα SOFA μπορεί να βοηθήσει στην υποψία σήψης και στην πρόγνωση είτε από την τιμή της στην προσκόμιση είτε από την ανοδική τάση των τιμών τις 4 πρώτες ημέρες νοσηλείας. Η ΜΛ και ο λόγος ΜΠΚ στο ούρο δεν υπέδειξαν την πρόγνωση στην ΙΕΠ ενώ οι τιμές στην προσκόμιση μπορούν να βοηθήσουν τον κλινικό κτηνίατρο να υποψιαστεί την παρουσία σήψης.